藥翁吟
作者：彭龜年
朝代：宋

paragraphs: 有翁憂思深，挾藥救一世。
大聲疾其呼，負篋即都市。
凝視徹河漢，覘色見腸胃。
巍峨一男子，面澤勝粉膩。
翁前亟與語，腠理中邪沴。
再三猶不聞，掉臂若欲避。
塗人競揶揄，毋乃太逐利。
那知此翁心，肝腦作布施。
厭見大官醫，十謁九不值。
高車索禮貌，疑疾致金幣。
侵尋疾已深，鍼達不可暨。
却推主人癡，疾欲勝砭劑。
天寒日以深，衰態日以至。
稍覺念翁來，西風政憔悴。